stanford-oval/wikipedia huggingface dataset:
טרקטורים פיאט סדרה 1000

| --- | --- |

Fiat 1000, סדרה "DT"
 מאפיינים כלליים
 יצרן:  Fiat Concord (ארגנטינה)  Someca (אנ') (צרפת)
 שנות ייצור:  1971 – 1979
 הרכבה:  ארגנטינה ארגנטינה  צרפת צרפת
 מודל אחריו:  Fiat Agri (ארגנטינה)  סדרת "80" (צרפת)  סדרה "980" (צרפת)  סדרה "980DT" (צרפת)
 חברת אם:  Fiat Trattori בבעלות פיאט
 אורך:  4,170–4,240 מ"מ
 רוחב:  1,930–2,090 מ"מ
 גובה:  מכסה מנוע: 1,620 מ"מ
 משקל:  3,600–4,200 ק"ג
 בסיס גלגלים:  2,480–2,520 מ"מ
 מפרט טכני
 מנוע:  6 צילינדרים, 5,184 סמ"ק  מנוע "פיאט" סדרה "8065", סוג מנוע "02", יחס דחיסה 17.0:1 (מנוע דיזל, שנת 1971)  6 צילינדרים, 5,502 סמ"ק  מנוע "פיאט" סדרה "8065", סוג מנוע "04" (מנוע דיזל, שנת 1979, בגרסאות: "Fiat 1000 Super" ו-"1000 DT Super")
 הילוכים:  12 + 4 הילוכים קדימה ו-4 הילוכים הפוכים, תמסורת ידנית - ארבעה הילוכים המסונכרנים עם 4 טווחים, 3 + 1 קדימה (L = איטי, M = בינוני, V = מהיר) עם הילוכים להפחתה למהירויות "זוחל" ומאחור אחד
טרקטורים פיאט סדרה 1000 (באיטלקית: Fiat Trattori 1000) הם מגוון דגמים של טרקטורים למטרות חקלאיות שיוצרו בין השנים 1971 – 1979: בארגנטינה על ידי Fiat Concord (צר') חברת בת של יצרנית הטרקטורים Fiat Trattori (אנ') בבעלות קונצרן הרכב האיטלקי פיאט.
בצרפת יוצרו דגמי "סדרה 1000" על ידי Someca (אנ'), חברת בת של "פיאט".
יוצרו דגמים זהים בשם: "Fiat Someca 1000", "1000 DT", "1000 Super" ,"1000 DT Super". המותג פיאט מופיע בחלק הקדמי, המותג Someca בצדדים. המנוע מתוצרת "פיאט" יובא מאיטליה.
סדרות

סדרה ראשונה (1971) - "פיאט 1000" הנעה 4x2, "פיאט 1000" הנעה 4x4, מצוידים במנוע "פיאט: מסוג "8065.02" עם הגה כח ומשאבת קו. בתא הנוסעים - פתיחת השמשה הקדמית לאחור.
סדרה שנייה (1975) - מצוידת באותו מנוע פיאט סוג 8065.02 אך בהיגוי הידרוסטטי ומשאבה סיבובית.
סדרה שלישית (1976) - בדגמים: "Fiat 1000 Super" ו-"1000 DT Super", מצוידת במנועי פיאט מסוג "8065.04", היגוי הידרוסטטי ומשאבה סיבובית.
ממאפייני "טרקטורים פיאט סדרה 1000"

קיבולת מכל הדלק היא 115 ליטר מה שמותיר טווח גדול בהרבה מיום העבודה. הצריכה המרבית בעבודה כבדה היא 4 עד 5 ליטר לשעה.
צמיגים - צמיגים קדמיים: 7.50-20 (11.2 / 10-28), צמיגים אחוריים: 16.9 / 14-38 (דגם "Fiat 1000").
צמיגים - צמיגי 16.9 / 14-38 (בדגמים: Fiat 1000 Super ו-1000 DT Super).
תא נוסעים (סדרה שנייה, סדרה שלישית) - עם שמשה קדמית וגג שמש, מרופד בצורה מיטבית.
תא נהג בטיחותי, כמעט אטום לרעש עם נראות רחבה מאוד של 360 מעלות. תא הנוסעים מאוורר ומחומם וניתן לחלופין להתאים אותו למיזוג אוויר. השמשה הקדמית והבקיעה האחורית נפתחים
רמת הרעש בתא הנהג - 72 דציבל, ערך נמוך במיוחד לעומת 95 / 100 דציבל של טרקטורים מתחרים בעלי הספק נמוך יותר.
בלמים - ניתן לשלב בלמים רב-דיסקיים שקועים בשמן ובקרות עצמאיות, לטיולים בכביש. בלימה הידראולית של נגררים מעל 6 טון, בשילוב בלמי הטרקטור כסטנדרט.
רדיוס הסיבוב של גרסת "1000", עם בלם הוא 4.00 מטר, ללא בלם: 4.40 מטר, ובגרסת "1000 DT" (הנעה 4x4) עם בלם: 4.50 מטר.
מרווח קרקע מתחת לסרן הקדמי: 430–570 מ"מ .
גרסאות "1100"

בארגנטינה הוצגו שתי גרסאות בסיסיות בשם "פיאט 1100 E" ו"פיאט 1100 A", גרסה מוגבהת לגידול אורז, שתיהן היו זמינות בהנעה דו או 4 גלגלים. מודלים אלה, נגזרו מהמקור האיטלקי אך עם הסתייגויות מקומיות, יוצרו בארגנטינה על ידי "פיאט קונקורד" בין השנים 1977 – 1980, מודלים אלו צוידו במנוע דיזל 6 צילינדרים, 7,412 סמ"ק. מנוע זה יוצר ברישיון בארגנטינה כמעט במשך 10 שנים. הדגמים קיבלו את הכינוי "Panza marrón" בגלל הבסיס שלהם צבועים בצבע צבע במקום כחול כמו הדגמים הקודמים.
גלריה

"פיאט 1000" סדרה "DT"
"פיאט 1000" סדרה "DT"
ראו גם

פיאט 411 R
קסאני 40 HP (אנ')
הערות שוליים

↑  טרקטורים פיאט tractorbook.de/traktoren/fiat-fiatagri/fiat
↑  פיאט סדרות 1100 / 1000 DT pesadosargentinos.blogspot.com/2013/07/fiat-1100
↑  דגם פיאט סופר dt - תמונה terrepadane.it/prodotti-servizi/trattore-fiat-1000-super-dt
↑  דגם 1000 סופר dt - תמונה secondamano.it/altro/attrezzi-e-macchine
חלבון סוכך

המבנה המרחבי של תצמיד חלבון סוכך GroEL-GroES-(ADP)7, במבט צדי ובמבט על.
חלבון סוכך (שפרון, Chaperone) הוא חלבון המסייע למגוון רחב של חלבונים אחרים להתקפל למבנה מרחבי (מבנה שניוני ומבנה שלישוני) תקין תוך כדי ובסיום תהליך התרגום, כאשר הוא עצמו אינו חלק מהמבנה הסופי שלהם. לא מקובל להתייחס לחלבון סוכך כאל אנזים על אף שהוא זרז של פעולת קיפול החלבונים. חלבון סוכך מכונה גם חלבון לוויה או חלבון מלווה.
היסטוריה

חלבוני הסוכך התגלו לראשונה בזבובי פירות, כמונעי התאגדות של חלבונים שעברו דנטורציה, לאחר עקת חום בזבובים.
מקור השם

מקור השם "Chaperone" הוא בכינוי לאישה מבוגרת שמלווה בחורה צעירה לאירועים חברתיים כדי לוודא שהיא מתחברת רק עם הבחורים הנכונים. בהשאלה לעולם החלבונים, החלבון הסוכך מסייע ליצירת הקשרים התוך-חלבוניים המביאים ליצירת המבנה המרחבי התפקודי של החלבון.
סוגי חלבונים סוככים

רבים מהחלבונים הסוככים הם חלבוני עקה ובמיוחד חלבוני עקת חום. חלבוני עקה הם חלבונים שהתא מגביר את ייצורם כדי להתגבר על מצב מעיק, למשל טמפרטורה גבוהה או חומציות גבוהה. המיוחד למצבי עקה הוא שהם מגבירים את הקצב בו חלבונים יוצאים ממצבם המרחבי הנכון ומפסיקים לתפקד. במצב עקה חלבונים חדשים רבים עשויים גם לא להתקפל נכון מלכתחילה. החלבונים הסוככים מגינים על החלבון המתקפל מפני עיוותים מבניים שעלולים לחול בו עקב מצב עקה.
מעבר לכך, ישנם חלבונים שיצירתם דורשת תמיד חלבון סוכך כדי למנוע התקפלות מוקדמת מדי של השרשרת הפוליפפטידית. לחלבונים סוככים המגנים על הייצור הראשוני של החלבונים קוראים חלבנים סוככים גרעיניים. את החלבונים הסוככים המסייעים בהתקפלות הראשונית של הפוליפפטיד למבנה שניוני ניתן למצוא בסביבת הריבוזומים. הסוגים הנוספים של חלבונים סוככים נמצאים באזורים אחרים בתא ומגנים על החלבונים בו מפני מצבי עקה. בין הסוגים האחרים של חלבונים סוככים יש המעורבים בהובלת חלבונים דרך קרומים תוך-תאיים (טרנספורט) למשל דרך המיטוכונדריה והרשתית התוך פלסמית (ER). כשחלבון עובר דרך קרום הוא נפרש ומתקפל חזרה למצבו המרחבי הנכון. תפקודים אחרים של חלבונים סוככים מוסיפים להתגלות כגון: עזרה בפירוק חלבונים בתגובה למחלות הנגרמות מאגרגציית חלבונים.
מקובל לחלק את החלבונים הסוככים גם לפי גודלם. חלבונים סוככים קטנים במיוחד קרויים "שפרונינים".
תולדות המחקר בתחום

ארט הורביץ לא טבע את המושג "חלבון סוכך", אולם הוא היה המדען הראשון שהשתמש בו עבור חלבון התואם את ההגדרה. ג'ורג' לורימר היה הראשון שהצליח למדוד כמות של חלבונים סוככים אין ויטרו. אולריך הרטל היה הראשון שעשה מחקרי אין ויוו על חלבונים סוככים. הוא עשה זאת במיקרואורגניזמים. סוזן לינקוויסט מצאה קשר בין פעילות לא תקינה של חלבונים סוככים למחלות תלכידים ופריונים.
מנגנון ביולוגי

החלבונים בנויים משרשרת מקופלת של חומצות אמיניות. סדר חומצות האמיניות בשרשרת מכונה מבנה ראשוני. המבנה הראשוני מוחזק בקשרים פפטידיים. האופן בו אזורים בשרשרת מקופלים ליצירת מבנים תלת־ממדיים פשוטים מכונה מבנה שניוני. האופן בו כלל השרשרת מקופלת בתלת-ממד קרוי מבנה שלישוני. המבנה השניוני מוחזק בעיקר על ידי קשרי מימן והמבנה השלישוני על ידי קשרים בין־מולקולריים שונים. בחלבונים שאינם קרומיים קשרים אלה הם בעיקר משיכת שומן לשומן בעקבות הדחייה מהמים של נוזל התוך־תאי. בחלבונים לא קרומיים, החלקים השמנוניים של החלבון מתכנסים לתוכו והחלקים ההידרופיליים שלו בולטים החוצה. מסיבה זו, סביבה שמנונית פורסת את החלבון וסביבה הידרופילית מקפלת אותו. ישנם שני סוגים של מערכות חלבונים סוככים: 1. מערכות המספקות סביבה שומנית לחלבון שמקופל לא נכון ולהחליף סביבה זו בהשקעת אנרגיה בסביבה הידרופילית חזקה וכך לדחוף את החלבון לקיפול נכון. 2. מערכות שמספקות סביבה הידרופילית לחלק של חלבון ומחליפות אותה בהשקעת אנרגיה בסביבה שומנית כדי לפרוש את החלבון. פרישה זו מאפשרת לחלבון לעבור דרך קרום תוך תאי, להתקפל חזרה למבנה השלישוני הנכון שלו באופן ספונטני או להתקפל חזרה למבנה שלישוני נכון בעזרת מערכות חלבונים סוככים מהסוג הראשון.
ישנם חלבונים להם מבנה רביעוני, כלומר הם מורכבים מצירוף בעל סדר מוגדר של כמה שרשראות שלכל אחת מהן יש מבנה שלישוני משלה. כך למשל, החלבון המוגלובין מורכב מארבע שרשראות משני סוגים שונים. ישנם גם חלבונים שעובדים בקבוצות, למשל, האקטין והמיוזין שבתאי השריר מושכים זה את זה כדי ליצור כיווץ של התא. במערכות החלבונים הסוככים מהסוג הראשון יש על פי רוב חלבונים עם מבנה רביעוני שעובדים בקבוצות. בקבוצה יש לפחות שני חלבונים, אחד בעל צורה של סיר ואחד בעל צורה של מכסה (ראו תמונה). החלבונים המקולקלים נכנסים לסביבה המעודדת תיקון מבנה המצויה "בתוך הסיר", מכוסים על ידי "המכסה" ובהשקעת אנרגיה על ידי הפיכה של ATP ל־ADP הסביבה השומנית הפנימית הופכת להידרופילית חזקה. השפרונים עצמם אינם נוטים להיפגע בעקת חום. חלק מהם נותר במבנה תקין אפילו ב־49 מעלות צלזיוס.
אבולוציה

מצב בו הרבה חלבונים מיוצרים בו זמנית בתא הוא מצב עקה, משום שהרבה מהחלבונים האלה יכולים להימשך זה אל זה וליצור גוש שרשראות חלבון במקום חלבונים תקינים. מצב כזה יכול להיווצר בעקבות ניצול מרבי של מערכת ייצור החלבונים של התא על ידי נגיף. לכן נגיפים שונים מכילים חלבונים סוככים וחומר תורשתי המקודד לחלבונים סוככים שמייצרת מערכת ייצור החלבונים של התא. חלבונים סוככים אלה עוזרים לחלבונים הנגיפיים להיווצר. חוקרי האבולוציה המולקולרית מצביעים על כך שגם רבים מהחלבונים הסוככים של תאים שאינם נושאים נגיף הם בעלי מבנה של חלבונים נגיפיים. לחלבונים אלה הם בעלי מבנה רביעוני המורכב מתצמיד של תתי-יחידות חלבוניות קצרות וזהות. מבנה כזה מאפשר לגן המקודד לחלבון סוכך להיות קצר פי כמה מגן המקודד לחלבון רגיל טיפוסי. זאת משום שהוא מקודד רק לשרשרת המרכיבה יחידה אחת בתצמיד ולא למבנה השלם (במקרה של GroES שבתמונה הגן מקודד ל־1/7 מהחלבון השלם). חיסכון קידודי זה אופייני לחומר תורשתי נגיפי. מלבד זאת, אם חלבון סוכך יוצא אל הנוזל הבין־תאי, הוא מפעיל תגובה חיסונית חזקה כמו חלבון נגיפי.[דרוש מקור]
חוקרי האבולוציה מסיקים שרבים מהחלבונים הסוככים הגיעו אל היצורים הרב־תאיים השונים בעקבות הדבקות במחלות נגיפיות או בעקבות סימביוזה עם נגיפים.[דרוש מקור] לא מן הנמנע שתהליכים של רכישת חלבונים סוככים מנגיפים ממשיכים להתרחש כל הזמן בתדירות נמוכה. ייתכן גם שנגיפים שונים חוזרים ורוכשים חלבונים סוככים מתאי מאכסן. אבולוציונית, מדובר במצב מאוד יוצא דופן שבו התפתחות של גן אחד אינה חופפת את ההתפתחות של שאר הגנים בגנום. יש כאן מעין מצב התפתחותי של "קיפוץ מענף לענף" בעץ האבולוציוני. חוקרי האבולוציה מכנים סוג התפתחות זה בשם אבולוציה אופקית.
האבולוציה של השפרונינים (חלבונים סוככים קטנים) יוצאת דופן אף היא. השפרונינים, בניגוד לחלבונים הסוככים האחרים עברו אבולוציה רגילה אך מהירה. הם מצויים בכל סוגי התאים ולכן יש להסיק שהם נוצרו לפני שממלכות העל של החי התפצלו לאאוקריוטיים, בקטריה וארכאה אולם בשל האבולוציה המהירה שלהם, יש שוני קיצוני בחלקים מהמבנה שלהם בין מינים טקסונומיים קרובים,.
לקריאה נוספת

ויליאם ק. פורבס (William K. Purves), דוד סדווה (David Sadava), גורדון ה. הוריאנס (Gordon H. Orians), ה. קרייג' הלר (H. Craig Heller)‏ Life: The Science of Biology, ארצות הברית: התאחדות סינאור וה.מ. פרימן (Sinauer Associates and W. H. Freeman), הוצאה שביעית, 2003
הערות שוליים

↑  Eirín-López JM, Frehlick LJ, Ausió J, Long-Term Evolution and Functional Diversification in the Members of the Nucleophosmin/Nucleoplasmin Family of Nuclear Chaperones, Genetics. 2006 Aug;173(4):1835-50 PMID 16751661
↑  BMB Rep. 2008 Feb 29;41(2):108-11. Proteomic analysis of heat-stable proteins in Escherichia coli. Kwon S, Jung Y, Lim D.
↑  Genetica. 2008 Jul;133(3):307-19. Epub 2007 Oct 17. A comparative genomic analysis of the small heat shock proteins in Caenorhabditis elegans and briggsae. Aevermann BD, Waters ER. * BMC Evol Biol. 2009 Aug 28;9(1):215. The small heat shock protein (sHSP) genes in the silkworm, Bombyx mori, and comparative analysis with other insect sHSP genes. Li ZW, Li X, Yu QY, Xiang ZH, Kishino H, Zhang Z.
יונצ'ה חריסטובסקי

| --- | --- |

תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  1931 ביטולה, ממלכת יוגוסלביה
 פטירה:  15 באפריל 2000  (בגיל 69 בערך) סקופיה, מקדוניה
 מוקד פעילות:  מקדוניה הצפונית 
 תקופת הפעילות:  1955–2000 (כ־45 שנים)
 סוגה:  פולק, מוזיקה עממית
 שיתופי פעולה בולטים:  אנסמבל הפולקלור "טָאנֶץ"
 
יוֹנְצֶ'ה חְרִיסְטוֹבְסְקִי (במקדונית: Јонче Христовски;‏ 1931, ביטולה, ממלכת יוגוסלביה – 15 באפריל 2000, סקופיה, מקדוניה) היה זמר, מלחין וכוריאוגרף מקדוני, מן הבולטים והחשובים שבזמרי ויוצרי הפולק והמוזיקה העממית של מקדוניה.
חריסטובסקי נודע בסגנונו הייחודי בחייו ובהופעותיו. הוא נהג להשליך את מעילו לקהל בעת הופעותיו, ולנשק את רצפת הבמה. שיריו הבליטו פטריוטיות למולדתו ותושביה, לצד שירי אהבה. ב-1963 שכל את רעייתו ברעידת האדמה בסקופיה ונותר לגדל את שתי בנותיו. שנה לאחר האסון כתב והלחין את שירו הנודע ביותר "נערה מקדונית" (במקדונית: Македонско девојче), שהיה לאחד משירי הפולק המזוהים ביותר עם מקדוניה וזכה למאות ביצועים ובכלל זה במספר שפות בנוסף למקדונית, כגון באיטלקית, בספרדית, בדנית וביפנית. בהמשך, כתב חריסטובסקי שורה ארוכה של שירים שזכו להצלחה רבה במולדתו וחלקם אף מחוצה לה, זכו לעיבודים וביצועים רבים, וקיבעו את מעמדו בזמר העממי המקדוני. יונצ'ה חריסטובסקי הלך לעולמו בסקופיה ב-2000 והוא בן 69.
ב-2002 הוקם בסקופיה "האנסמבל על שם יונצ'ה חריסטבסקי", המונה 150 חברים ומופיע ברחבי אירופה עם רפרטואר הכולל קטעי פולקלור ומוזיקת עם מקדונית.
הערות שוליים

↑  יונצ'ה חריסטובסקי, באתר Македонска нација, אוחזר ב-22 במרץ 2014 (במקדונית).
↑  האנסמבל על שם יונצ'ה חריסטובסקי, באתר האנסמבל, אוחזר ב-22 במרץ 2014 (באנגלית).
| --- | --- |
בקרת זהויות :  MusicBrainz: 1629f003-9366-4f6e-b756-c2b728abd303
חורבת אל קוט

| --- | --- |

עמק לבונה מחורבת אל קוט
 היסטוריה
 תקופות:  תקופה ההלניסטית התקופה החשמונאית התקופה הרומית התקופה הביזנטית 
 אתר ארכאולוגי
 מצב:  חורבה
 גישה לציבור:  כן
 מיקום
 מיקום:  שומרון
 קואורדינטות:  32°06′20″N 35°24′28″E﻿ / ﻿32.105555555556°N 35.407777777778°E﻿ / 32.105555555556; 35.407777777778
  (למפת צפון השומרון מוגדלת) חורבת אל קוט(למפת צפון השומרון רגילה) חורבת אל קוט(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום חורבת אל קוט(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום חורבת אל קוט
 
חורבת אל קוט הוא אתר ארכאולוגי המכיל בעיקר שרידים של יישוב יהודי שהיה קיים במקום מתקופת סוף בית שני ועד מרד בר כוכבא. באתר נתגלו עדויות ליישוב החל מתקופת הברונזה הקדומה ועד לתקופה המוסלמית המוקדמת.
מיקום

חורבת אל קוט ממוקמת על שלוחה בגובה 658 מטר מעל גובה פני הים, צפונית למעלה לבונה וכק"מ דרומית לכפר הערבי לובאן א-שרקיה. השלוחה חולשת על הדרך העתיקה "מעלה לבונה" ומשקיפה על עמק לבונה.
היסטורית סקרים

קלאי סקר את האתר לראשונה בשנות השישים, כאשר כעבור חמש עשרה שנה ישראל פינקלשטיין חזר וסקר את האתר. סקר נוסף בוצע בשנות התשעים על ידי קמ"ט ארכאולוגיה, ב – 2005 בוצע סקר על ידי איתן קליין וב – 2014 בוצע סקר יסודי של האתר והמכלולים התת-קרקעיים שלו על ידי ד"ר דביר רביב.
היסטוריית האתר

המיקום האסטרטגי של האתר, ליד דרך ראשית והעובדה שהוא משקיף על עמק לבונה, שהוא עמק חקלאי פורה. הובילו להתיישבות במקום כבר בתקופת הברזל I, התיישבות שנמשכה באופן רציף עד לתחילת התקופה המוסלמית. קביעה זו נסמכת על פי הממצא הקרמי שנתגלה בסקרים השונים. נראה שבתקופה ההלניסטית הוקם באתר כפר חשמונאי מבוצר, כאשר היישוב במקום הגיע לשיאו במהלך תקופת בית שני. זאת על אף העובדה שהממצאים הבולטים ביותר באתר הם מהתקופה הביזנטית. היישוב היהודי נחרב לאחר מרד בר כוכבא ולאחר מכן היה במקום יישוב נוצרי, כפי שניתן להסיק משרידי המנזר או כנסייה שנתגלו בראש האתר.
ממצאים

הסקרים שבוצעו באתר חשפו שרידים המתפרשים על פני כ – 20 דונם. השרידים שנתגלו לאורך התקופות כוללים שרידי קירות, בורות מים, כלי חרס, מערות, 3 מקוואות טהרה, מערות קבורה עם כוכים ושברי גלוסקמאות, מחצבות, מתקנים חקלאיים ומערכת מסתור. כמו כן נתגלו בראש האתר שרידי כנסייה או מנזר מבוצר.
ממצאים > מקוואות

באתר נתגלו שלוש מקוואות, האחת רחוקה יחסית מהיישוב ושימשה אולי בהקשר למתקנים החקלאיים ולמערות הקבורה שנמצאו בסמיכות אליה. שתי מקוואות נתגלו בקרבת היישוב ושימשו את התושבים עצמם.
ממצאים > מערכת המסתור

מערכת המסתור שנתגלתה בחורבת אל קוט, היא מתקופת בר כוכבא וזאת על אף שהיא אינה כוללת מחילות מסתור, כפי שניתן למצוא במערכות המסתור בשפלת יהודה ואף בשומרון. הממצאים הקרמיים שנתגלו בתוך המערכת עזרו בתיארוכה. המערכת מורכת מפתח לחלל תת-קרקעי בצורת פעמון ובו נחצבו שני פתחים לחללים נוספים.
ממצאים > מאגרי המים

במדרון הדרומי של האתר נתגלו שני מאגרי מים גדולים במיוחד. האחד באורך של שבעה מטרים, ברוחב של 6.5 מטרים והתקרה בגובה של 2.5 מטר. לא רחוק ממנו נמצא המאגר השני שמבנהו אינו אחיד. שני המאגרים מזכירים מאוד את מאגרי המים הגדולים של המבצרים החשמונאיים בשומרון.
ממצאים > מערות הקבורה

מערות הקבורה של האתר בחורבת אל קוט, נתגלו בצד הדרומי והדרום מזרחי של האתר. תועדו בערך 18 מערות הקבורה שנחצבו בסלע, כאשר רובן הן מערות כוכים שבאחת מהן נתגלו גם שברי גלוסקמה. חלק ממערות הקבורה התמוטטו או נהרסו כך שלא ניתן לקבוע את סוגן.
הערות שוליים

1 2 3 4 5 6 7 8  Aharon Tavger, Khirbet el-Qutt -A Fortified Jewish Village in Southern Samaria from the Second Temple Period and the Bar Kokhba Revolt, JSRS, 2015-01-01
יוסבה אצ'בריה

יוסבה אנדוני אצ'בריה ליסרדי (בספרדית: Joseba Andoni Etxeberria Lizardi; נולד ב-5 בספטמבר 1977) הוא כדורגלן עבר ספרדי ממוצא בסקי וכיום מאמן כדורגל המאמן את קבוצת אייבר.
קריירה

אצ'בריה החל את הקריירה שלו בריאל סוסיאדד ב-1994, ואחרי שבעה משחקים עבר לאתלטיק בילבאו תמורת שלושה מיליון אירו. בעקבות העברה זו היה אצ'בריה לשחקן היקר ביותר בספרד מתחת לגיל 18. זמן מה לאחר העברתו לבילבאו, מונה לקפטן שני של הקבוצה.
בבילבאו קיבל אצ'בריה את הכינוי "El Gallo" (התרנגול) עקב הנוכחות הרבה שלו ברחבת היריב.
אחרי שהיה מלך השערים באליפות העולם לנוער ב-1995, זומן אצ'בריה לנבחרת ספרד. בנבחרת ספרד שיחק אצ'בריה למעלה מ-50 משחקים וכבש 12 שערים. אצ'בריה השתתף עם הנבחרת במונדיאל 1998, ביורו 2000 וביורו 2004.
יונקוילוזאורוס

| יונקוילוזאורוס> תקופה |
| --- | --- |
קרטיקון עליון 75 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: בעלי אגן דמוי לטאה
תת־סדרה:: תרופודה
משפחה:: דרומאוזאוריים
סוג:: יונקוילוזאורוס
מינים
 Unquillosaurus ceibalii
שם מדעי
 Unquillosaurus ‏פאוול, 1979

יונקוילוזאורוס (שם מדעי: Unquillosaurus; מילולית: "לטאת נהר יונקוילו (Unquillo river)") הוא סוג של דינוזאור ממשפחת הדרומאוזאוריים שהתקיים בארגנטינה במשך הסוף הקרטיקון שלפני 75 מיליון שנה מזמננו.
מאפיינים

סוג זה ידוע רק מממצא מאובנים אחד של עצם אגן בודדת באורך 514 מ"מ, ממנה נראה שהגיע לאורך של 2 עד 3 מטרים. הוא תואר למדע ב-1979 בידי החוקר ג'יימי אדוארדו פאבל (Jaime Eduardo Powell) ונקרא על שם נהר יונקוילו, הסמוך לעיר יונקוילו (אנ') שבקורדובה.
במקור סברו שהאגן השתייך לדינוזאור קרנוזאור, אך בהמשך בדקו את מבנה העצמות וראו בהם מבנה הקרוב לזה של האלברזאוריים או מנירפטורים אחרים וייתכן שבעליו היה מכוסה נוצות. כיום משייכים אותו למשפחת הדרומזאוריים כשהוא היה קרוב ליוננלנגיה והשתייך לתת-המשפחה/המשפחה יוננלנגיים.
הערות שוליים

↑  Novas and Agnolin, (2004). "Unquillosaurus ceibalii Powell, a giant maniraptoran (Dinosauria, Theropoda) from the Late Cretaceous of Argentina." Rev. Mus. Argentino Cienc. Nat., n.s. 6(1): 61-66.
↑  R.D. Martínez and F.E. Novas, 2006, "Aniksosaurus darwini gen. et sp. nov., a new coelurosaurian theropod from the early Late Cretaceous of central Patagonia, Argentina", Revista del Museo Argentino de Ciencias Naturales, nuevo serie 8(2): 243-259
טום ריד

תומאס וילארד ריד השני (באנגלית: Thomas Willard Reed II; נולד ב-18 בנובמבר 1971) הוא פוליטיקאי אמריקאי, שכיהן כחבר בית הנבחרים של ארצות הברית מטעם מדינת ניו יורק מאז 2010 ועד להתפטרותו במאי 2022. תחילה ייצג את מחוז הקונגרס ה-29 מ-2010 ועד 2013, ולאחר מכן את מחוז הקונגרס ה-23. ריד, חבר המפלגה הרפובליקנית, כיהן טרם היבחרו לבית הנבחרים כראש עיריית קורנינג שבניו יורק. ב-2021 הכריז שלא ינסה להיבחר מחדש לבית הנבחרים ב-2022 לאחר שהואשם בהטרדה מינית.
ביוגרפיה

ריד נולד בג'ולייט שבאילינוי וגדל בקורנינג שבמדינת ניו יורק, הצעיר מבין תריסר ילדי הוריו. בשנת 1993 השלים באוניברסיטת אלפרד לימודי תואר ראשון במדע המדינה, וב-1996 קיבל תואר שני במשפטים מאוניברסיטת צפון אוהיו. בתום לימודי המשפטים שלו עבד ריד כשותף במשרד עורכי הדין "Gallo & Iacovangelo" השוכן ברוצ'סטר בשנים 1996–1999. לאחר שאמו של ריד נפטרה בשנת 1998, שב לקורנינג ופתח משרד עורכי דין משלו, שהתמחה בגביית חובות. כשנבחר לקונגרס ב-2010 התנגד ריד לכללי הקונגרס שדרשו ממנו להסיר את שמו הפרטי משם משרד עורכי הדין שלו. רק ב-2014 שינה המשרד את שמו ל-"RR Resource Recovery". ב-2007 התמודד ריד לראשות העיר קורנינג בה גדל והתחנך, והיה מועמד המפלגה הרפובליקנית. בבחירות גבר על ראש העירייה המכהן פרנק קוצ'ו עם 58% מקולות הבוחרים, ומילא תקופת כהונה אחת בת שנתיים.
בשנת 2009 הכריז ריד כי יתמודד אל בית הנבחרים של ארצות הברית במחוז הקונגרס ה-29 של ניו יורק מול נציג המחוז המכהן, אריק מאסה (אנ') מהמפלגה הדמוקרטית, לקראת בחירות אמצע הכהונה ב-2010. באמצע כהונתו הראשונה בקונגרס, הודיע מאסה כי לא יבקש להיבחר מחדש עקב בעיות בריאותיות. במרץ 2010 התפטר מאסה מהקונגרס לאחר שנחשף כי הוא נתון לחקירה של ועדת האתיקה של בית הנבחרים בגין הטרדה מינית של עובדת הכפופה למרותו. בבחירות להחלפתו של מאסה, ניצב ריד בפני מת'יו זלר, מועמד המפלגה הדמוקרטית, עליו גבר כשגרף 56.3% מקולות הבוחרים, ומיד לאחר מכן הושבע לתפקידו. אך בימים שלאחר הבחירות סבל מתסחיף ריאתי, ולאחר עיכוב בן שלושה ימים הושבע ריד ביום הולדתו ה-39, 18 בנובמבר 2010, בטקס מיוחד.
ב-4 במאי 2017 הצביע ריד בעד ביטול חוק הגנת החולה וטיפול בר השגה. לאחר ההסתערות על הקפיטול ב-6 בינואר 2021 פרסם ריד מאמר דעה ב"הניו יורק טיימס" ובו נימק מדוע לדעתו יש על נשיא ארצות הברית דונלד טראמפ לשאת באחריות על המתקפה, אך אין להדיח אותו בידי בית הנבחרים.
ב-19 במרץ 2021, אישה בשם ניקולט דייוויס טענה ב"וושינגטון פוסט" כי ב-2017, עת שהו בפאב השוכן במינסוטה, עיסה ריד את גבה, שחרר את החזייה שלה ותָּחַב את ידו לירכה – הכול בעל כורחה כשעבדה כשדלנית זוטרה של חברת ביטוח. ריד הכחיש את הטענה. יומיים לאחר מכן, ב-21 במרץ, התנצל בפני דייוויס אך גרס כי עדיין אינו זוכר את התקרית המדוברת, אם כי הוא "רואה את הסיפור אפשרי" משום שבאותה העת נאבק באלכוהוליזם. באותה הצהרה, הוא הודיע על פרישתו מהחיים הפוליטיים לקראת בחירות 2022. ריד ציין מאוחר יותר כי בין כה וכה שקל לקצרה להתמודד לתפקיד נוסף, וחש לחץ בידי יועצים פוליטיים שייעצו לו שלא להודות בדבר ולהכחיש הכל; ודבק בכך שאינו זוכר את תקיפתה של דייוויס. כבר ב-2010 הודיע ריד שלא יתמודד בבחירות 2022 מתוך אמונתו כי יש להחיל הגבלת כהונה בת 12 שנה לחברי בית הנבחרים האמריקאי. ב-10 במאי 2022 התפטר ממושבו בקונגרס כשבעה חודשים טרם תום כהונתו.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  ריי פינגר, Where does Tom Reed stand on the issues?, באתר Star Gazette‏, 1 בנובמבר 2014 (באנגלית)
↑  ארון בלייק, Mayor Reed announces challenge to Massa, באתר The Hill‏, 1 ביולי 2009 (באנגלית)
↑  סטפני קונדון, Eric Massa Details Alleged Harassment, Blames Health Care Debate for Resignation, באתר CBS News‏, 8 במרץ 2010 (באנגלית)
↑  Reed hospitalized in Washington D.C., באתר The Chronicle Express‏, 14 בנובמבר 2010 (באנגלית)
↑  קים סופן, How the House voted to pass the GOP health-care bill, באתר וושינגטון פוסט, 4 במאי 2017 (באנגלית)
↑  טום ריד, I Want Trump to Face Justice. But the House Shouldn’t Impeach Him., באתר הניו יורק טיימס, 11 בינואר 2021 (באנגלית)
↑  Rep. Tom Reed, who is eyeing a Cuomo challenge, accused of sexual misconduct on 2017 trip, באתר פוליטיקו, 19 במרץ 2021 (באנגלית)
↑  איאן סוואנסון, GOP Rep. Tom Reed accused of sexual misconduct, באתר The Hill‏, 19 במרץ 2021 (באנגלית)
↑  ניו יורק: חבר בית הנבחרים הואשם שהטריד מינית והודיע - "לא אתמודד בבחירות", באתר ynet, 22 במרץ 2021
↑  מת'יו האמל, Congressman Reed Reflects On Misconduct Accusation, Aftermath, באתר WNY News Now‏, 16 ביולי 2021 (באנגלית)
↑  מישל ל. פרייס, GOP Rep. Tom Reed, who faced misconduct claim, resigns, באתר AP‏, 10 במאי 2022 (באנגלית)
| --- | --- |
בקרת זהויות :  US Congress: R000585
טום רייס

יו תומפסון רייס הבן (באנגלית: .Hugh Thompson Rice Jr; נולד ב-4 באוגוסט 1957) הוא פוליטיקאי ומשפטן אמריקאי, שכיהן כחבר בית הנבחרים של ארצות הברית מטעם מחוז הקונגרס השביעי של מדינת קרוליינה הדרומית. הוא נבחר לראשונה אל הקונגרס בבחירות 2012, ומטעם המפלגה הרפובליקנית ייצג רייס שטחים נרחבים בצפון-מזרח המדינה, בהם שוכנות הערים מירטל ביץ', צ'ירו, פלורנס ודרלינגטון.